A BIZOTTSÁG 309/2009/EK RENDELETE
(2009. április 15.)
a sovány tejpor rögzített áron való intervenciós felvásárlásának 2009. augusztus 31-ig történő felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet),
tekintettel a sovány tejpor piacán történő intervenció tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló, 2001. január 12-i 214/2001/EK bizottsági rendeletre (2) és különösen annak 9a. cikke (3) bekezdésére,
mivel:
(1)
A 214/2001/EK rendelet 9a. cikkének (1) és (2) bekezdésével összhangban a tagállamok által 2009. április 15-én benyújtott közlemények alapján a rögzített áron való intervencióra 2009. március 1-je óta felajánlott sovány tejpor teljes mennyisége túllépte az 1234/2007/EK rendelet 13. cikkében megállapított 109 000 tonnás keretet. Ezért a sovány tejpor rögzített áron való intervenciós felvásárlását 2009. augusztus 31-ig fel kell függeszteni, meg kell állapítani egy egységes százalékértéket a tagállamok illetékes hatóságaihoz 2009. április 14-én beérkezett mennyiségekre és el kell utasítani a tagállamok illetékes hatóságaihoz 2009. április 15-én vagy azt követően benyújtott ajánlatokat.
(2)
A 214/2001/EK rendelet 2. cikke (6) bekezdésével összhangban az intervencióra felajánlott sovány tejport 25 kg nettó súlyú zsákokba kell csomagolni. Ennek megfelelően az egységes százalékkal felszorzott sovány tejpor mennyiségét célszerű 25 kg legközelebbi többszörösére lefelé kerekíteni.
(3)
Az intervenciós hivataloknak az egységes százalék és a rögzített áron való felvásárlás felfüggesztésének közzétételét követően haladéktalanul értesíteniük kell az értékesítőket. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,
ELFOGADTA EZT A RENDELETET:
1. cikk
A sovány tejpor rögzített áron való intervenciós felvásárlását a Bizottság 2009. augusztus 31-ig felfüggeszti.
A 214/2001/EK rendelet 9a. cikkének (2) bekezdésével összhangban a tagállamok illetékes hatóságai részére az egyes értékesítők által 2009. április 14-én átadott, intervencióra felajánlott sovány tejpor teljes mennyiségét elfogadják, 64,2749 % mértékű egységes százalékkal megszorozzák, majd 25 kg legközelebbi többszörösére lekerekítik.
A tagállamok illetékes hatóságai a 2009. április 15. és 2009. augusztus 31. között benyújtott ajánlatokat elutasítják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. április 15-én.